Giro: Bernal kan status as breker herbevestig | Netwerk24
Bernal, wat allermins nie 'n gelukkige 2020 beleef het nie, is in die Ineos Grenadiers se span ingesluit vir die Giro d'Italia, wat Saterdag begin.
Egan Bernal op die podium ná afloop van die 21ste en laaste skof van die Tour de France in 2019. Foto: Getty Images
Die eerste skof is 'n individuele tydtoets oor 8,6 km in Turyn.
Bernal (24), wat vir sy eerste Giro sal aantree, en die Rus Pavel Sivakov sal dié span se leierskapsrol deel.
Daar was groot verwagtinge gekoester dat Bernal in 2020 sy titel suksesvol in die Tour sou verdedig.
Hy was egter van die begin af onder druk en het vroeg tyd verloor teen ryers soos Primoz Roglic (Jumbo-Visma) en Tadej Pogacar (UAE). Bernal het ná afloop van die 16de skof weens 'n rugbesering die handdoek ingegooi.
Egan Bernal tydens die Tour de France in 2019. Foto: Getty Images
Reeds vroeg vanjaar het sy span aangedui dat sy fokus vir 2021 die Giro is.
Daar is tekens dat Bernal vanjaar sy beste peil aan die herwin is. Hy was immers derde in die Strade Bianche, 'n eendagwedren, en vierde in die Tirreno-Adriatico, wat oor sewe skofte beslis is.
Die Giro is van onskatbare waarde vir Bernal.
"My mikpunt vir die Giro vanjaar is om weer die Egan te wees wat daarvan hou om aan te val, die Egan wat nie bang is om agtergelaat te word nie," het Bernal vroeër vanjaar op cyclingnews.com gesê.
In die afwesigheid van die Brit Tao Geoghegan Hart, 2020 se kampioen (wie se fokus vanjaar die Tour de France is), is Bernal 'n sterk aanspraakmaker om die Giro te wen.
Ander ryers wat as moontlike wenners beskou word, is die Brit Simon Yates (BikeExchange) en Remco Evenepoel (Deceuninck-QuickStep) van België. – Sportredaksie